Kleuter kom op ma se liggaam afFoto: Reaction Unit South Africa Reaction Unit South Africa het op sy Facebook-blad gesê sy beamptes is omstreeks 09:00 na ŉ huis ontbied waar hulle die liggaam van ŉ 31-jarige vrou gevind het waar dit aan ŉ stuk wasgoedlyn van die dak af hang. “Volgens die familie is die vrou ŉ verpleegster by die Wentworth-hospitaal en is sy omstreeks 07:00 vir die laaste keer lewend gesien,” het Reaction Unit SA gesê. “Die vrou het pas van Empangeni teruggekeer waar sy die begrafnis van haar voormalige kêrel en die pa van haar kinders bygewoon het. Sy was ontroosbaar nadat die man selfmoord gepleeg het sonder om ŉ nota agter te laat.” Die vrou se suster het glo aan Reaction Unit-beamptes ŉ briefie oorhandig wat deur die oorledene agtergelaat het. Daarin verduidelik sy hoe haar kinders versorg moet word en hoe haar begrafnis moet geskied. Dit is nie duidelik of die ander twee kinders ook in die huis was ten tyde van die voorval nie. Maroela Media wag op kommentaar van die polisie.